**- Lisenskravene vil løfte PostNord-ligaen**

**For andre år er PostNord-ligaen en del av lisensrapporteringen. Tallene som ble presentert fredag, bekrefter behovet for et enda sterkere fokus på økonomisk styring i klubbene – samtidig som lisensen vil styrke klubbene når den får virket over tid.**

11 klubber rapporterte i grønn sone og helårstallene for PostNord-ligaen samlet er positive (driftsresultat på 8,2 mill samlet). Likevel er det ingen tvil om at det er utfordrende å drive på dette nivået. Fem av PostNord-klubbene (Odd 2 holdt utenom) rapporterte nå i rød sone og er eller blir underlagt handlingsplaner for å snu dette.

Historien fra Eliteserien viser at nettopp det skjer når lisensen virker over år. Ingen Eliteserieklubber rapporterte i rød sone denne gang.

**Klubbene positive**

- At lisensordningen ble innført også i PostNord-ligaen ser Divisjonsforeningen på som veldig positivt. Vi vet også at klubbene selv sterkt ønsket dette, og de har vært klare i tilbakemeldingene på at oppfølgingen mot dem må være stram og tydelig, sier Kari Lindevik, styreleder i Divisjonsforeningen.

Etter en litt mykere innføring i 2018, ikke minst i forhold til selve innrapporteringen, er det nå et klarere NFF som gir irettesettelser til fem klubber som ikke har fulgt avtalte handlingsplaner. Det er første skritt i et sanksjonsregime som i neste omgang vil kunne medføre poengtrekk.

Samtidig er det positivt å se at 21 av 26 klubber i denne rapporten er plassert i hhv gul og grønn sone. Det er et mål at flere over tid skal etablere en stabil og bærekraftig økonomi.

- Ja, vi er tidlig fase ennå, vi ser at det virker men det må ta tid. Og vi har gitt klubbene 3 år, det har vært planen hele veien, sier Rune Nordhaug, seksjonsleder klubbstøtte i NFF.

- Skal vi oppnå fortsatt sportslig utvikling, er det avgjørende med en bærekraftig og robust økonomi i våre medlemsklubber, understreker Kari Lindevik.

**Holdningsendring**

Selv om FOS-kategoriseringen som ble presentert fredag ikke dokumenterer det direkte, opplever hun en positiv utvikling og tydelig holdning ute i klubben etter de nå snart to årene det har vært lisens.

- Det er viktig å skryte av de som rapporterer solide tall, understreker Lindevik.

Det er gledelig også at tre av de nyopprykkede, Byåsen, Sola og Oppsal alle er i grønn sone. Egersund, Hødd, Alta og Kjelsås har alle vært «grønne» i alle rapporteringene så langt, mens det er gledelig å se at Arendal, Bærum og Mjølner har tatt steget opp i grønn sone siden første rapportering.

Sotra står urapportert, etter at de ikke har levert en fullstendig rapport innen fristen.

Klubbene som rykket ned til Norsk Tipping-ligaen etter 2018 har også rapportert. Disse er ikke underlagt lisens i 2019, men dokumentasjonen er viktig for fortsettelsen.

- PostNord-ligaen er et nivå det krever mye å være med på. Sportslig har kvaliteten økt betydelig etter ny serieordning, samtidig som profesjonaliseringen også synes i klubbdriften. Den innførte lisensen viser også at NFF er bevisst PostNord-liga-klubbenes viktighet og status som utviklingsarena for unge spillere. Lisensen gir med det økt status og bekrefter en satsning på dette nivået også fra NFFs side, sier Kari Lindevik.